সইফ আলি খানের হামলাকারী আটক?

ওয়েব ডেস্ক: সইফ আলি খানের (Saif Ali Khan) হামলাকারী আটক ছত্তিশগঢ়ে (Chhattisgarh)। মুম্বই পুলিশ আরপিএফকে এই বিষয়ে সতর্ক করেছিল। জ্ঞানেশ্বরী এক্সপ্রেস থেকে অভিযুক্তকে আটক করা হয়। মুম্বইয়ের লোকমান্য তিলক টার্মিনাস থেকে কলকাতা শালিমার। প্রায় ৬০ ঘণ্টা তল্লাশির পর দুর্গ থেকে শনিবার অভিযুক্তকে আটক করা হয়েছে বলে পুলিশ সূত্রে খবর। গত বৃহস্পতিবার বলিউড অভিনেতাকে ছুরি দিয়ে হামলার পর থেকেই তল্লাশি চালাচ্ছিল পুলিশ।

জেনারেল কোচে থাকাকালীন অভিযুক্তকে আটক করা হয়। বিমানে করে দ্রুত সেখানে পৌঁছয় মুম্বই পুলিশ। আরপিএফ ও পুলিশ উভয়েই তাকে জিজ্ঞাসাবাদ করছে। বান্দ্রায় ওই ঘটনার পর অভিযুক্ত লোকাল ট্রেনে চড়ে। সেখান থেকে দাদার যায়। সেখানে একটি মোবাইল ফোনের কভার কেনে। এরপর সেখান থেকে কবুতরখানা যায়। সিসিটিভি ক্যামেরায় তাকে দেখা গিয়েছে। ঘটনায় চার ডজন টিম বিভিন্ন জায়গায় তল্লাশি চালায়।

আরও পড়ুন: খোঁজ মিলল অটো ড্রাইভারের! সইফকে কী অবস্থায় দেখেছিলেন তিনি?

বৃহস্পতিবার গভীর রাতে অভিনেতার এগারো তলার বাসভবনে ঢোকে হামলাকারী। ছয়বার ছুরি দিয়ে সইফ আলি খানকে আঘাত করে অভিযুক্ত। তাঁকে দ্রুত লীলাবতী হাসপাতালে নিয়ে যাওয়া হয়।